മാലിന്യക്കൂന്പാരമായി ഒറ്റപ്പാലം സിവില് സ്റ്റേഷന് റോഡ് ഒറ്റപ്പാലം: ഒറ്റപ്പാലം സിവില് സ്റ്റേഷന് റോഡില് മാലിന്യക്കൂന്പാരം. ചാക്കുകളില് കെട്ടിയാണ് ഖര മാലിന്യങ്ങളും മുടി മാലിന്യങ്ങളും പ്ലാസ്റ്റിക് അടക്കമുള്ള സാധനസാമഗ്രികളും ഇവിടെ റോഡില് ഉപേക്ഷിക്കുന്നത്. രാത്രികാലങ്ങളിലാണ് ഇത് നടക്കുന്നതെന്നാണ് പ്രദേശവാസികള് പറയുന്നത്. ഒറ്റപ്പാലം പരിസരപ്രദേശങ്ങളിലുമുള്ള ബാര്ബര് ഷോപ്പുകളില് നിന്നാണ് മുടി മാലിന്യങ്ങള് നിക്ഷേപിക്കുന്നത്. ഇതോടൊപ്പം ചില ദിവസങ്ങളില് അറവു മാലിന്യങ്ങളും ഉണ്ടാകാറുണ്ടെന്ന് പരിസരവാസികള് പറയുന്നു. ഇതിനുപുറമേ കോഴികളുടെ അവശിഷ്ടങ്ങളും ചാക്കുകളില് കെട്ടി ഉപേക്ഷിക്കപ്പെട്ട നിലയില് കാണപ്പെടുന്നുണ്ട്. പരിസരവാസികളില് ചിലര് രാത്രികാലങ്ങളില് കാവലിരുന്നു നോക്കിയെങ്കിലും മാലിന്യനിക്ഷേപം നടത്തുന്നവരെ കണ്ടെത്താന് കഴിഞ്ഞില്ല. നൂറുകണക്കിന് കുടുംബങ്ങള് താമസിക്കുന്ന പ്രദേശമാണ് കണ്ണിയംപുറം സിവില് സ്റ്റേഷന് റോഡ്. സമീപമുള്ള കിള്ളിക്കാവിലേക്കാണ് ഈ പാത കടന്നു ചെല്ലുന്നത്. വിജനമായ പ്രദേശമായതിനാലാണ് മാലിന്യ നിക്ഷേപത്തിന് സിവില് സ്റ്റേഷന് റോഡ് സാമൂഹ്യവിരുദ്ധര് തെരഞ്ഞെടുക്കുന്നതെന്നാണ് സൂചന. നാട്ടുകാരുടെ നേതൃത്വത്തില് രാത്രികാലങ്ങളിലും പ്രഭാതങ്ങളിലും കാവല് സംവിധാനം ഏര്പ്പെടുത്താന് തീരുമാനിച്ചിട്ടുണ്ട്.